Serà el segon festival de cinema amb públic després del Barcelona Film Festival
L'edició d'aquest any del Festival Nits de Cinema Oriental, que compta amb el suport del l'ICEC, es presenta com un repte a causa de les circumstàncies produïdes per la Covid19.
No obstant això, la organització ha apostat per un festival amb un format el més semblant possible a l'original per no perdre la seva identitat.
L'esperit popular i participatiu del festival Nits és ben viu tot i que s'ha hagut d'adaptar a la normativa existent actualment.
Així doncs, el festival es mantindrà de forma presencial a la Bassa dels Germans Maristes, més coneguda com la "Bassa dels Hermanos" i al cinema Vigatà amb la passió i il·lusió de sempre, però prenent les mesures de seguretat necessàries.
De fet la imatge d'enguany, creada per l'il·lustrador Xevidom i l'estudi Disseny Partee ja mostra que el gat de la sort Maneki Neko fa equilibris amb platerets xinesos, però sense perdre mai el somriure i la bona forma.
És precisament això el que el festival pretén demostrar amb aquesta nova edició adaptada a la circumstàncies.
El festival d'aquest any se celebrarà a Vic del 23 al 26 de juliol, menys dies però amb una programació molt completa que combinarà les grans superproduccions de cinema comercial de qualitat amb el cinema independent més personal.
S'inaugurà amb el film Enter the fat dragon, una producció de Hong Kong protagonitzada per un Donnie Yen de molt de pes i barreja comèdia i arts marcials.
És un film ple d'enginy i unes coreografies marcials espectaculars.
Per a més informació sobre les pel·lícules podeu consultar les fitxes tècniques aquí.
El Premi Honorífic de l'edició d'aquest any és per Asami.
L'actriu japonesa va debutar al cinema l'any 2005 amb el director Naoyuki Tomomatsu amb la pel·lícula Kiss em or Kill em, però seria amb Sukeban Boy (Noboru Iguchi, 2006) amb què es convertiria en icona del cinema de culte japonès, treballant a les ordres de realitzadors com Iguchi, Tomomatsu, Nishimura o Kurando Mitsusake amb desenes de títols projectats a festivals de cinema de tot el món.
Paral·lelament a les seves intervencions en cinema de gènere, Asami es consagraria com a estrella de cinema d'acció gràcies als títols que va protagonitzar per al segell Zen Pictures de Giga, pel·lícules com Sailor Cats (2011) o Burnout Neo (2012) que mostraven el seu gran domini de les arts marcials.
Ara, amb Tunguska Butterfly, i després de més de 150 pel·lícules en la seva filmografia, Asami va anunciar que posava punt i final a la seva carrera com a actriu per emprendre nous reptes professionals.
En aquest seu últim projecte ens presenta un sentit relat de redempció i segones oportunitats que barreja gèneres i destaca per la seva reivindicació feminista.
Com cada any, la franja matinal infantil del festival oferirà una bona varietat d'estils i històries.
Aquesta pel·lícula explica la història d'en Xiao Hei, un dimoni gat capaç de transformar-se en un humà i que es veurà obligat a deixar el bosc i viatjar a la gran ciutat.
El missatge de rerefons no és cap altra que proferir un crit d'alarma davant el mal progrés i l'ús abusiu de la tecnologia.
A banda de llargmetratges, la programació infantil del certamen es completarà amb tres curtmetratges que destaquen per la qualitat artística i el missatge social.
Les tres obres són L'enfant et le Poulpe, coproducció entre Corea del Sud i França, A Folded Wish de Malàisia, i A Barber in a Bald Town de Corea del Sud.